Asylbarna: Dette kan felle Anundsen
Det mener leder i Stortingets kontroll- og konstitusjonskomité, Martin Kolberg (Ap). – Min oppfatning, etter å ha gjennomgått dokumentene Stortinget har mottatt, er at det ikke var noen oppmykning av politikken overfor lengeværende asylbarn . Politiets gjennomgang viser at det heller ikke var noen endring i praksis, sier Kolberg til VG. – Videre mener jeg at statsråden hadde hatt anledning til å endre politikken dersom han ønsket det, ettersom korrespondansen viser at politiet aktpågivende hadde informert departementet, fortsetter Kolberg. Kolberg understreker at han ikke har gjort seg opp en endelig mening, og vil avvente statsrådens forklaring under høringen på fredag. Bergens Tidende har avslørt at beskjeden om oppmykningen av utsending av asylbarna aldri nådde fram til politiet. Avsløringene presset fram en endelig avtale , men VG har vist hvordan utsending av asylbarna fortsatte også etter den nye avtalen .Kolberg viser til to konkrete uttalelser fra Anundsen i Stortinget, som han mener er problematiske for justisministeren: * Først da Anundsen 6. oktober forsikret Venstres Trine Skei Grande og SVs Karin Andersen om at man hadde instruert politiet om å sette ned tempoet i utsendelsen av lengeværende asylbarn. * Og så 2. desember, da han beklaget at instruksen om oppmykning overfor asylbarna ikke hadde blitt etterlevd av politiet. – Et viktig spørsmål er om statsråden oppfylte opplysningsplikten overfor Stortinget, som slår fast at svarene ikke skal være villedende, sier saksordfører for høringen i kontroll- og konstitusjonskomiteen, SVs Bård Vegar Solhjell. – Jeg kan ikke se noe i dokumentene som har gått mellom departementet og politiet som tyder på at politikken ble oppmyket. Dette blir det viktig å få svar på, utdyper Solhjell.
Dokumenter Stortinget har fått viser at Justisminister Anders Anundsen (Frp) ikke hadde myket opp utsendingene av asylbarna, selv om han forsikret om det motsatte.